P r e d k l a d a c i a   s p r á v a

	Na pozvanie predsedu vlády Slovenskej republiky M. Dzurindu sa v dňoch 13. - 14. mája 2001 uskutoční oficiálna návšteva predsedu vlády Lotyšskej republiky Andrisa Berzinša v Slovenskej republike. 

	Bude to prvá oficiálna návšteva predsedu vlády Lotyšskej republiky na Slovensku od vzniku samostatnej Slovenskej republiky.
	
Predmetom rokovaní budú aktuálne otázky rozvoja slovensko-lotyšských bilaterálnych vzťahov s dôrazom na rozvoj obchodno-ekonomickej spolupráce, problematika európskej a euroatlantickej integrácie, ako aj výmena názorov na dôležité otázky medzinárodných vzťahov.

	Realizácia návštevy predsedu lotyšskej vlády je potvrdením vzájomne dobrých a bezproblémových slovensko-lotyšských vzťahov, čo bolo konštatované aj počas oficiálnej návštevy ministra zahraničných vecí SR E. Kukana v Lotyšskej republike v novembri 2000, ako aj záujmu o ich ďalší intenzívny rozvoj.